Borec, Tomáš, minister spravodlivosti SR (2014-09-11):
Áno, ďakujem veľmi pekne, pani predsedajúca. Myslím si, že treba tuná oddeliť dve veci, a to je vec nejakého vecného diškurzu o téme, ktorá je dnes na stole, a potom téma nejakej politickej prezentácie a snahy proste sa predvádzať. Nehovorím to úplne náhodou, hovorím to úplne cielene a hovorím to preto, že ak sa pani poslankyňa Žitňanská dnes stavia do úlohy akéhosi mravokárcu a niekoho, kto chce tuná držať legislatívny proces čistý, a proste potrebuje debatu a tak ďalej, tak chcem uviesť len jednu vec k tomuto, a to, že netreba naozaj trpieť selektívnou pamäťou, pretože nakoniec to teraz aj pán poslanec Poliačik povedal, ako vypadli justiční čakatelia z našej legislatívy, akým legislatívnym spôsobom? Prebehlo niečo ako verejný diškurz k tejto téme? Bolo tu nejaké MPK? No nebolo. Presne tak, ako povedal pán poslanec Poliačik. Navrhol ho na ústavnoprávnom výbore a takto to bolo aj schválené. Takže sa pýtam, aký diškurz tuná prebehol, vážení páni poslanci, poslankyne? Žiaden. Žiaden, a preto si myslím, že nemá pani poslankyňa Žitňanská právo teraz tuná niekoho takýmto spôsobom kritizovať, keď ona sama takýmto spôsobom nepostupovala. Takže toto by som, a dúfam, že ma počúva teraz a že si to vezme k srdcu, pretože to je téma, ktorú, myslím si, že treba posudzovať komplexne a nie takýmto spôsobom selektívne vytrhávať z kontextu. A keď hovorím o vecnej otázke, tak, samozrejme, ja predkladám tento návrh zákona, a hlavne teda čo sa týka tej časti, ktorá tuná neprebehla verejným diškurzom. Nie je to náhoda. Je to vynútený v podstate krok, a to preto, že nález Ústavného súdu, ktorý bol publikovaný dňa 1. augusta tohto roku, priniesol problémy, ktoré boli spôsobené práve tým, že pani poslankyňa Žitňanská presadila v tomto parlamente zákony, ktoré sa stali v určitých častiach neústavnými. A naša reakcia je potrebná a nevyhnutná. Povedal som to v úvodnom slove, teraz to znova opakujem. Je potrebné na to zareagovať. A téma justičných čakateľov nie je novinka. Všetci viete, boli ste tu na ustanovujúcej schôdzi, resp. v čase, keď sa schvaľovalo programové vyhlásenie vlády, a téma justičných čakateľov a zavedenie justičných čakateľov je programovým, programovou tézou vyhlásenia vlády. Čiže nie je to nič nové. A keď už hovoríme o justičných čakateľoch ako takých, justiční čakatelia sú právnici, ktorí sa pripravujú na výkon sudcovského povolania. Nie je to výmysel slovenský ani český, je to všeobecná zaužívaná prax vo svete, akým spôsobom pripravovať tých, ktorí sa majú stať sudcami. Nie je to žiadna novinka. Ide o odborné, profesné zdokonalenie sa a prípravu na jedno z najťažších a najzodpovednejších justičných povolaní. A preto hovorím, že takéto niečo je potrebné. Zároveň tuná boli výtky týkajúce sa akéhosi brzdenia alebo uzatvárania stavu, alebo tvorenia prekážok tým, ktorí prichádzajú zvonka. Práve naopak, ide tu o to, aby tí, ktorí prichádzajú do justičného povolania, boli dostatočne erudovaní a aby vedeli od prvého dňa súdiť a vedieť, ako súdiť. To nie je o tom, že prešiel výberovým konaním a že má znalosti z práva. To je o praktických zručnostiach sudcu, ktoré musí hneď po tom, ako sa ujme svojej funkcie, začať naplno aplikovať. Pani poslankyňa Žitňanská vo svojom príhovore povedala, že stačí potom, aby v Justičnej akadémii, resp. dodatočne sa títo ľudia vzdelávali, akým spôsobom viesť súdne pojednávania a tak ďalej. Veď to je nezmysel! Veď si to uvážte, čo ste povedali. To sa má učiť až v čase, keď už súdi ten človek?! Alebo sa má pripraviť na to ešte predtým, než sa stane sudcom? Tak odpoveď je, myslím, že úplne jasná a netreba ďalej túto tému rozvádzať. Takže úplne záverom, návrh pani poslankyne, aby tento zákon bol vrátený vláde aj s poukazom na to, akým spôsobom vláda, v ktorej pani Žitňanská sedela, prijala zmenu, ktorej je predmetom zrušenie justičných čakateľov, myslím si, že takýto návrh je absolútne nedôvodný, a žiadam Národnú radu, aby posunula do druhého čítania tento návrh zákona. Ďakujem pekne. (Potlesk.)